作者:陸龜蒙
標題:奉和襲美太湖詩二十首：三宿神景宮
內容:靈蹤未遍尋，不覺溪色暝。回頭問棲所，稍下杉蘿徑。巖居更幽絕，澗戶相隱映。過此即神宮，虛堂愜雲性。四軒盡疏達，一榻何清零。彷彿聞玉笙，鼓鏗動涼磬。風凝古松粒，露壓修荷柄。萬籟既無聲，澄明但心聽。希微辨真語，若授虛皇命。尺宅按來平，華池漱餘淨。頻窺宿羽麗，三吸晨霞盛。豈獨冷衣襟，便堪遺造請。徒深物外趣，未脫塵中病。舉首謝靈峰，徜徉事歸榜。